作者:柴望
標題:摸魚兒
內容:問長江、幾分秋色，三分渾在煙雨。何人折盡絲絲柳，此日送君南浦。帆且駐。試說著、羊裘釣雪今何許。魚蝦自舞。但一舸蘆花，數聲霜笛，鷗鷺自來去。年年事，流水朝朝暮暮。天涯長嘆飄聚。衾寒不轉鈞天夢，樓外誰歌白紵。君莫訴。君試按、秦箏未必如鍾呂。鄉心最苦。算只有娟娟，馬頭皓月，今夜照歸路。